Vallás

Greg Stafford, Glorantha megalkotója, nagyon sokat foglalkozott mítoszokkal, ezért a világ vallási háttere jól kidolgozott, és sokban hasonlít a valós világ vallási hiedelmeire és mítoszaira. Baromi sok isten van, a fontosabbaknak különböző helyi változatai vagy aspektusai is vannak. Az istenek tevékenysége, története, kapcsolata misztikus és ellentmondásos, de ezzel együtt Glorantha világán a mítosz a valóság, vagyis az istenek valóban léteznek és jelen vannak, sőt szoros kölcsönhatásban léteznek a világgal. Az hogy mi történt a mítoszok korában az istenekkel, hatással van a világra, de bizonyos esetekben a világ történései is hatással lehetnek az istenekre. Például mikor a Lunár birodalom serege elfoglalta Órlánt viharisten erődtemplomát, és elpusztították a szentélyt, maga az isten is meghalt (vagyis az alvilágba került). Ennek hatására eltűnt az égről az Órlánt gyűrűje nevű csillagkép, és Sárkányhágó vidékén beköszöntött a Nagy Tél, mert nem jött el az istenhez köthető vihar évszak.

Négy nagy vallási irányzatot lehet megkülönböztetni Gloranthán: a politezmust, a sámánizmust, a miszticizmust és a materializmust. Ezekhez különböző mágikus képességek is kötődnek.

Az istenek létezését senki nem tagadja, de az imádatuk nem mindenkire jellemző (bár a legtöbben azért tisztelik őket), A hívek legtöbbször több istent imádnak, minden helyileg fontos isten szertartásain résztvesznek, de az igazán elkötelezettek egy istennek a kuluszába nyernek beavatást. A beavatott hívek rúna varázslatokat tanulhatnak istenüktől. A vallás fontos részét jelentik a Hősi küldetések, ahol az emberek kapcsolatba kerülnek az időn kívül létező Istenvilággal.

A sámánizmus a természeti népekre és nomádokra jellemző, mint például a praxi törzsekre, de majdnem mindenhol előfordulhatnak sámánok. Ők a természeti szellemeket tisztelik, és az isteneket csak valamivel erősebb szellemeknek tartják. A szellemmágia a varázslás legegyszerűbb és legelterjetebb formája, de a sámánok ki is tudnak lépni a testükből, és át tudnak lépni a Szellemvilágba, ahol a szellemeket le tudják győzni, és szolgálatukba tudják fogadni.

A materialisták is hisznek az istenek és szellemek létezésében, de filozófiájuk a malkionizmus szerint az emberneknek a saját erejükre kell támaszkodniuk. Például a magas mágiára, amit a nyugaton élő varázslók dolgoztak ki. Ők a rúnákhoz is érzelem mentesen viszonyulnak, és varázslásnál az Esszenciák világával lépnek kapcsolatba.

Végül a misztikusok a megvilágosodásra törekednek, és leginkább a kontinens keleti végére jellemző ez a szemlélet, ahol a sárkányokat tisztelik. A mágiájuk is a misztikus sárkánymágia. Egyesek szerint ők egy nagyobb képet látnak, ami magába foglalja az eddig leírtakat.

A Lunár vallás ennek a négy irányzatnak a szintézisére törekszik, mindegyik egyformán megtalálható benne. Rengeteg mindent és azok ellentétét is magába építette, és egy nagy összefogásra törekszik. Egyik jelmondatuk, hogy "mi vagyunk mindannyian" (we are all us).

A rúnák használata mindenhol elterjedt. Ezek Glorantha világának alapját jelentik, mint a való világban a fizika törvényei. A szellemektől kezdve a varázslatokon át az istenekig minden ezekhez kötődik. Glorantha mítoszainak első komoly rendszerezését és szintézisét a másodkorban élt istenfigyelők végezték el. Ez volt a  Mítosz Szintézis Mozgalom, aminek hatására kialakult az isteneknek az a rúnákhoz kötött rendszere, ami aztán széles körben elterjedt.